作者：葛立方
词牌/韵律：水龙吟

paragraphs: 九州雄杰溪山，遂安自古称佳处。
云迷半岭，风号浅濑，轻舟斜渡。
朱阁横飞，渔矶无恙，鸟啼林坞。
吊高人陈迹，空瞻遗像，知英烈、垂千古。
忆昔龙飞光武。
怅当年、故人何许。
羊裘自贵，龙章难换，不如归去。
七里溪边，鸬鸶源畔，一蓑烟雨。
叹如今宕子，翻将钓手遮日，向西秦路。